Predkladacia správa

 Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení nariadenia vlády Slovenskej republiky č. 76/2015 Z. z. podľa § 2 ods. 1 písm. k) zákona č. 19/2002 
Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.
Cieľom návrhu je novelizácia príslušných ustanovení nariadenia vlády Slovenskej republiky č. 342/2014 Z. z. v nadväznosti na konzultácie s Európskou komisiou, nové metodické usmernenia a výklad Európskej komisie k jednotlivým ustanoveniam európskeho právneho rámca pre poskytovanie priamych platieb. 
Nariadenie vlády Slovenskej republiky č. 342/2014 Z. z. upravuje všeobecné požiadavky na poskytnutie priamych platieb, tri schémy oddelených priamych platieb, ako aj pravidlá krížového plnenia. Predkladaný návrh precizuje implementáciu nového systému priamych platieb, pokiaľ ide o niektoré minimálne požiadavky na získanie priamych platieb, ako sú požiadavky na aktívneho poľnohospodára a minimálne činnosti. Má taktiež za cieľ upraviť vybrané podmienky krížového plnenia. Dochádza taktiež k menším úpravám formálneho charakteru. Dôvodom úpravy je najmä spresnenie ustanovení právneho predpisu s ohľadom na jednoznačnosť výkladu.
Dátum nadobudnutia účinnosti je navrhnutý tak, aby adresáti právneho predpisu mali dostatok času na oboznámenie sa s novou právnou úpravou.
Návrh nie je potrebné zaslať do vnútrokomunitárneho pripomienkového konania.
Návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná.
Návrh nariadenia vlády Slovenskej republiky bude mať negatívny vplyv na rozpočet verejnej správy tak, ako je to uvedené v doložke vybraných vplyvov, nebude mať vplyv na hospodárenie obyvateľstva, na informatizáciu spoločnosti, na zamestnanosť, sociálnu exklúziu, rovnosť príležitostí a rodovú rovnosť ani na podnikateľské prostredie. Návrh bude mať pozitívny vplyv na životné prostredie tak, ako je uvedené v doložke vybraných vplyvov.
Návrh nariadenia bol predmetom pripomienkového konania, ktorého výsledky 
sú uvedené vo vyhodnotení pripomienkového konania. 
Návrh sa na rokovanie Legislatívnej rady vlády Slovenskej republiky predkladá 
bez rozporov.